หลังจากการมีเพศสัมพันธ์ไม่ได้ป้องกันได้มีการกินยาคุมฉุกเฉินภายใน 12 ชม. จากนั้นประจำเดือนมาก่อนรอบปกติ พอครบวันที่ 5 ของการมีประจำเดือนได้กินยาคุมแบบแผง 21 เม็ด เป็นแผงแรก แต่สังเกตุปริมาณประจำเดือน พบว่า ประจำเดือนมาน้อย กระปิบกระปอย มานานกว่าปกติ เป็นนานถึง 2 อาทิตย์ ประจำเดือนมีสีน้ำตาลค่ะ ไม่ทราบว่าอาการแบบนี้ เป็นเพราะการกินยาคุม หรือเป็นเพราะอะไรคะคุณ
สวัสดีค่ะ ยาคุมฉุกเฉิน เป็นยาคุมที่ประกอบไปด้วยฮอร์โมนเพศในระดับสูง กินหลังมีเพศสัมพันธ์ โดยจะให้ประสิทธิภาพได้เต็มที่ประมาณ 80-90% หากได้รับประทานภายใน 72 ชั่วโมงหลังมีเพศสัมพันธ์ และกินครบตามข้างฉลากกำหนดไม่่ว่าจะเป็นชนิดกินเม็ดเดียว หรือสองเม็ดห่างกัน12 ชั่วโมงดังที่กล่าวมา ถ้าหลังใช้ยาคุมฉุกเฉินไป มีเลือดประจำเดือนมาตรงรอบมาแล้ว ก็แสดงว่าน่าจะไม่ได้มีการตั้งครรภ์ และสามารถเริ่มยาคุมแบบแผงรายเดือนไปได้ในช่วง 5 วันแรกของการมีประจำเดือนแต่ในกรณีนี้ที่เริ่มยาคุมแบบแผงไป มีเลือดออกผิดปกติไม่แน่ใจว่าเป็นผลข้างเคียงจากยาคุมเองหรือจากภาวะแทรกซ้อนของการตั้งครรภ์ ควรจะต้องยืนยันการตั้งครรภ์ด้วย สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ หากให้ผลลบ แต่ยังมีเลือดออกผิดปกติมากต่อเนื่อง ควรไปพบแพทย์เพื่อตรวจหาสาเหตุที่แน่ชัดต่อไป ซึ่งอาจจะเกิดจากการติดเชื้อหรือมีเนื้องอกของอวัยวะสืบพันธุ์